ಹಾಸ್ಟೆಲ್ಗೆ ತೆಲ್ಕೂರ 5 ಲಕ್ಷ ದೇಣಿಗೆ ಕಲಬುರ್ಗಿ: ಅಖಿಲ ಭಾರತ ವೀರಶೈವ ಮಹಾಸಭಾ ಜಿಲ್ಲಾ ಘಟಕದ ವತಿಯಿಂದ ನಿರ್ಮಿಸುತ್ತಿರುವ ವೀರಶೈವ ಲಿಂಗಾಯತ ಬಾಲಕಿಯರ ಉಚಿತ ವಸತಿ ನಿಲಯಕ್ಕೆ ಸೇಡಂ ಶಾಸಕ, ಡಿಸಿಸಿ ಹಾಗೂ ಎನ್ಇಕೆಆರ್ಟಿಸಿ ಅಧ್ಯಕ್ಷ ರಾಜಕುಮಾರ ಪಾಟೀಲ ತೆಲ್ಕೂರ 5 ಲಕ್ಷ ದೇಣಿಗೆ ನೀಡಿದ್ದಾರೆ. ವಸತಿ ನಿಲಯದ ಕಟ್ಟಡ ನಿರ್ಮಾಣ ಸ್ಥಳಕ್ಕೆ ಬುಧವಾರ ಭೇಟಿ ನೀಡಿದ ತೆಲ್ಕೂರ ಕಟ್ಟಡ ಉಸ್ತುವಾರಿ, ಶಾಸಕ ಶರಣಬಸಪ್ಪ ದರ್ಶನಾಪೂರ, ಮಹಾಸಭಾ ಜಿಲ್ಲಾ ಘಟಕದ ಅಧ್ಯಕ್ಷ ಶರಣಕುಮಾರ ಮೋದಿ ಅವರಿಗೆ ಚೆಕ್ ಹಸ್ತಾಂತರಿಸಿ ನಂತರ ಸಸಿನೆಟ್ಟರು. ಈ ಸಂದರ್ಭದಲ್ಲಿ ಮಾತನಾಡಿದ ತೆಲ್ಕೂರ, ಸಮಾಜದ ವಿದ್ಯಾರ್ಥಿಗಳ ಓದಿಗೆ ಪೂರಕವಾಗಿ ಮಹಾಸಭಾ ವಸತಿ ನಿಲಯ ಕಟ್ಟಿಸುತ್ತಿರುವುದು ಶ್ಲಾಘನೀಯ. ಮುಂದಿನ ದಿನಗಳಲ್ಲಿ ಇನ್ನೂ ಹೆಚ್ಚಿನ ಸಹಾಯ ಮಾಡುತ್ತೇನೆ ಎಂದು ಭರವಸೆ ನೀಡಿದರು. ವಸತಿ ನಿಲಯದಲ್ಲಿ ಬಿಲ್ವ ಪತ್ರೆ ಹಾಗೂ ಬನ್ನಿ ಸಸಿಗಳನ್ನು ಸುಲಫಲ ಮಠದ ಸಾರಂಗಧರ ಶಿವಾಚಾರ್ಯರು, ಶರಣಬಸಪ್ಪ ದರ್ಶನಾಪುರ ರಾಜಕುಮಾರ ಪಾಟೀಲ ತೆಲ್ಕೂರ, ತಿಪ್ಪಣ್ಣಪ್ಪ ಕಮಕನೂರ ನೆಟ್ಟರು. ಈ ಸಂದರ್ಭದಲ್ಲಿ ಸಾರಂಗಧರ ಶಿವಾಚಾರ್ಯರು ಮಾತನಾಡಿ, ಪರಿಸರವನ್ನು ನಾವು ರಕ್ಷಿಸಿದರೆ ಪರಿಸರ ನಮ್ಮನ್ನು ರಕ್ಷಿಸುತ್ತದೆ. ಇಲ್ಲದಿದ್ದರೆ, ನಾವು ಭವಿಷ್ಯದಲ್ಲಿ ಅಪಾಯ ಎದುರಿಸುತ್ತೇವೆ ಎಂದರು. ಶರಣಬಸಪ್ಪ ದರ್ಶನಾಪುರ ಮಾತನಾಡಿ, ನೆರೆ, ಬರ, ಭೂಕಂಪ ಸುನಾಮಿಯಂತಹ ಹವಾಮಾನ ವೈಪರೀತ್ಯಕ್ಕ ಮಾನವನ ದುರಾಸೆ, ದೌರ್ಜನ್ಯವೇ ಕಾರಣ. ಈಗಲಾದರೂ ನಾವು ನಮ್ಮ ಸುತ್ತಲಿನ ಅರಣ್ಯ ರಕ್ಷಿಸಿ ಬೆಳೆಸುವ ಮೂಲಕ ಮುಂದಿನ ಪೀಳಿಗೆಗೆ ಉಪಕಾರ ಮಾಡೋಣ ಎಂದು ಕಿವಿಮಾತು ಹೇಳಿದರು. ಚಿತ್ತಾಪುರ ಎಪಿಎಂಸಿ ಅಧ್ಯಕ್ಷರೂ, ಮಹಾಸಭಾ ಉಪಾಧ್ಯಕ್ಷರೂ ಆದ ಸಿದ್ದುಗೌಡ ಪಾಟೀಲ, ಬಸವೇಶ್ವರ ಬ್ಯಾಂಕ್ ಅಧ್ಯಕ್ಷರೂ ವಸತಿ ನಿಲಯದ ಉಸ್ತುವಾರಿ ಸದಸ್ಯರಾದ ಚಂದ್ರಶೇಖರ ತಳ್ಳಳ್ಳಿ, ವಸತಿ ನಿಲಯದ ಉಸ್ತುವಾರಿ ಸದಸ್ಯರಾದ ಕಲ್ಯಾಣಪ್ಪ ಮಳಖೇಡ, ಗೌರಿ ಚಿಚಕೋಟಿ, ಅಮರೇಶ ಪಾಟೀಲ, ಶರಣು ತೆಂಗಳಿ, ಸೋಮಶೇಖರ ಹಿರೇಮಠ, ಭೀಮಾಶಂಕರ ಮೀಟೇಕಾರ ಇದ್ದರು.